ET Euroopa Liidu Teataja C 391/11

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2017/C 391/08)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„AMÊNDOA COBERTA DE MONCORVO“

ELi NR: PGI-PT-02235 – 28.10.2016

KPN ( ) KGT ( X )

1. Nimetus(ed)

„Amêndoa Coberta de Moncorvo“

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

Toode „Amêndoa Coberta Moncorvo“ on suhkruvaabaga kaetud kooritud ja röstitud magusatest mandlitest (Prunus dulcis (Mill) D. A. Webb) maius, mis on valmistatud vastavalt asjaomasele spetsifikaadile. Toodet „Amêndoa Coberta Moncorvo“ turustatakse kolmes valikus: valged ehk tavalised; pruunid ehk šokolaadiga; vähese glasuuriga (peladinhas).

Toode „Amêndoa Coberta Moncorvo“ on mandlituuma kujuga, kuid suhkrukihi tõttu sellest pisut suurem. Tavapärane toode on valge värvusega ja sellele on iseloomulikud valmistamise käigus ladestunud suhkrumügarikud. Mandlituumade suurust arvesse võttes on 100 grammis tootes kuni 40 mandlituuma. Pruuni värvusega toode erineb tavatootest vaid selle poolest, et valmistamise lõppjärgus kasutatakse vedelat šokolaadi, mistõttu on toode pruunikas või šokolaadikarva. Vähese glasuuriga (peladinhas) valiku puhul on toode valkjas, sest suhkruvaap on väga õhuke ega ole piisav muudele valikutele iseloomulike suhkrumügarike tekkeks. Vaabaga kaetud tuumade väiksema suuruse tõttu on 100 grammis tootes vähemalt 40 mandlituuma.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Amêndoa Coberta Moncorvo“ valmistamisel kasutakse üksnes järgmisi koostisosi:

— kooritud, terved ja kahjustamata magusad mandlid, mille pikkus on vähemalt 12 mm;

— valge rafineeritud roosuhkur;

— vesi;

— munavalge (valikuline);

— šokolaad või kakaopulber (ainult pruunide mandlite puhul).

3.4. Tootmise erietapid, mis peavad toimuma määratletud geograafilises piirkonnas

Järgmised tootmisetapid peavad toimuma määratletud geograafilises piirkonnas:

— mandlite röstimine;

— suhkru- ja šokolaadilahuse valmistamine;

— mandlite glasuurimine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Toote „Amêndoa Coberta Moncorvo“ märgistusel peab nimetusele järgnema väljend „kaitstud geograafiline tähis“ või lühend „KGT“.

Märgistusele tuleb märkida ka toote „Amêndoa Coberta de Moncorvo“ valik (valge ehk tavalise toote puhul on valiku märkimine vabatahtlik).

Märgistusel peab olema nimetus „Amêndoa Coberta Moncorvo“ (allpool esitatud kujul).

4. Geograafilise piirkonna täpne määratlus

Toote „Amêndoa Coberta Moncorvo“ valmistamise/töötlemise geograafiline piirkond on Torre de Moncorvo omavalitsusüksus.

5. Seos geograafilise piirkonnaga

Toote „Amêndoa Coberta Moncorvo“ seos geograafilise piirkonnaga põhineb toote mainel.

Tänu valmistamismeetodile on tootel „Amêndoa Coberta Moncorvo“ eriline välimus, mistõttu on toode kergesti äratuntav ja eristatav muudest glasuuritud mandlitest. Valmistamismeetod on pärit Torre de Moncorvo omavalitsusüksusest, kus see on sajandite vältel püsinud ja jätkunud; tootel on tugev seos lihavõtte- ja rahvapidustustega. 1908. aastal ilmunud ajakirjas „Ilustração Transmontana“ on osutatud mandlite glasuurijate („cobrideiras“) tegevusele. Vähemalt alates sellest ajast on toote „Amêndoa Coberta Moncorvo“ valmistajaid kutsutud just nii. Portugali ja Brasiilia suures entsüklopeedias (1936) on märgitud, et „glasuuritud mandlid on Portugalis väga hinnatud.“

Samuti on 1942. aastal ilmunud teoses „Livro do Segundo Congresso Transmontano“ osutatud, et Torre de Moncorvos tegutsevad väikesed mandlite glasuurimise ettevõtted, kus valmistatakse „väga huvitavaid tooteid, mis oma iseloomuliku välimuse tõttu on üldtuntud“. Samas teoses on esitatud toote „Amêndoa Coberta Moncorvo“ valmistamismeetodi kirjeldus: „mandlituumasid käideldakse järgmiselt: pärast koorimist (mille käigus eemaldatakse mandlituumadelt koor kuuma vee abil) röstitakse neid kergelt. Pärast röstimist paigutatakse mandlid suurde vaskkaussi, mida kuumutatakse pidevalt tasasel tulel. Vaskkausis olevaid mandleid niisutatakse suhkrulahusega ja glasuurijad (naisi, kes seda tööd teevad, kutsutakse nimega cobrideira) segavad mandleid pidevalt kätega, tehes seda tööd kannatlikult mitme tunni jooksul kuni toote valmimiseni, st kuni mandlid omandavad üldtuntud iseloomuliku välimuse.“ Kirjeldatud valmistamismeetod on sarnane sellega, mida kasutatakse tänapäeval.

Samas dokumendis jätkatakse: „Mandleid toodetakse mitmel kujul, minu arvates on siiski parimad need, mille nimetus on peladinha. Nende puhul on kasutatud vähem suhkrut, kuid kindlasti on need kõige meeldivama maitsega.“ Osutatud dokument annab tunnistust sellest, et traditsiooniliselt on valmistatud mandleid mitmel kujul ning seda tehakse ka tänapäeval, millele leiab kinnitust näiteks ajalehe „Jornal de Notícias“ artiklist, kus on öeldud, et „glasuuritud mandlid on tuntud kohalik hõrgutis, [mida] pakutakse kolmel kujul: valge, pruun ja vähese glasuuriga (peladinha).“ („Torre de Moncorvo: o Concelho“, 7. veebruar 2008).

Portugali televisioonis 1996. aastal näidatud dokumentaalis „O Homem e a Cidade“, kus tutvustati Torre de Moncorvot, tõdeti, et „kuna piirkonnas ei ole suuri tööstusettevõtteid, toetutakse eraalgatustele, mis on peaaegu alati seotud traditsioonidega. Piirkonnale iseloomuliku maitsva kondiitritoote – glasuuritud mandlite – valmistamine on just selline tegevus. Selle traditsioonilise maiustuse valmistamine on sajandite jooksul kujunenud iidne oskus, mis nõuab palju kannatlikkust.“

Alfonso ja Maria de Lurdes Modesto Square osutavad oma 1999. aastal ilmunud teoses „Festas e Comeres do Povo Português“, et Portugalis „valmistatakse käsitsi mandleid – „Amêndoas cobertas de Moncorvo“ – mis väärivad eraldi esiletoomist. See on traditsiooniline kohalik toode, kuid piirkonnas teavad neid mandleid kõik, sest Moncorvo maiustuste valmistajad tutvustavad oma kaupa pidudel ja pidustustel, kus nad oma letid üles seavad.“

Nimetatud autorid viitavad ka Cabral Adão 1954. aastal ilmunud teosele „Paisagens do Norte“, kus mandlite glasuurijat kirjeldatakse järgmiselt: „Mäletan teda istumas eredate sütega täidetud söeahju ees, jalad harkis pahkluudeni ulatuva seeliku all, liigutamas ja segamas pooleldi valmis mandleid vasknõus, sõrmkübarad sõrmede otsas, et kaitsta neid kuuma metalliga kokkupuute eest. Ta surus oma käed sügavale, et kergitada väikeseid suhkrupallikesi alt ülespoole valju ja pideva krabina saatel, mistõttu pidi ta kõvasti häält tõstma, et selgitada mulle selle maiuse valmistamist.“

Ajaloodoktor ja teaduskeskuse Centro de Estudos da População, Economia e Sociedade teadlane Virgílio Tavares kirjutas 2007. aastal seminari „Moncorvo. Da tradição à modernidade“ materjalides avaldatud artiklis, et glasuuritud mandlite valmistamine on üks Moncorvole iseloomulikest käsitööharudest, mis paelub turiste ja külastajaid ning millest on saanud Moncorvo identiteedi oluline osa.

Tootele „Amêndoa Coberta Moncorvo“ on osutatud mitmes piirkondlikku ja riigi kokakunsti tutvustavas mainekas teoses, nagu Alfredo Saramago „Cozinha Transmontana“ (raamatus on esitatud fotod toote „Amêndoa Coberta Moncorvo“ kolme valiku kohta) või Maria de Lurdes Modesto „Cozinha Tradicional Portuguesa“.

Viimastel aastatel on Torre de Moncorvo haldusüksuses korraldatud mitmesuguseid koolitusi, et anda oskusteavet edasi uutele glasuurijatele ja tekitada noorte seas huvi tegevuse vastu, mida tavapäraselt on seostatud eakatega.

Toote „Amêndoa Coberta de Moncorvo“ kvaliteet, omapära ja tarbimistraditsioon on loonud tootele suure tuntuse ja hea maine, mida tõendavad arvukad viited meedias, kus toodet kasutatakse sageli Torre de Moncorvo „logona“.

Mõned iseloomulikud näited paljude meediaesitluste seast, kus toodet on mainitud: „Os segredos de uma cobrideira de amêndoas“ (Jornal do Nordeste, 27. veebruar 2007), „Às voltas com a amêndoa“ (Jornal do Nordeste, 16. oktoober 2007), „As amêndoas“ (Público, 30. märts 2013), „Amêndoa coberta de Moncorvo é especialidade da Páscoa transmontana“ (SIC, 20. aprill 2014), „Produzir amêndoa coberta em Torre de Moncorvo tem que se lhe diga“ (RTP, 5. aprill 2015), „Páscoa para lá do compasso“ (Correio da Manhã, 28. märts 2016).

Viide spetsifikaadi avaldamisele

(viitemääruse artikli 6 lõike 1 teine lõik)

http://tradicional.dgadr.pt/images/prod_imagens/doces/docs/CE_Amendoa_Coberta.pdf

(1) ELT L 343, 14.12.2012, lk 1.